Det går frem av et brev BA har fått innsyn i, brevet er sendt til Fylkeskonservatoren. De skal ta det opp til vurdering denne uken, og fremme sin sak til politikerne om et par uker. Derfor ville ikke fylkeskonservator Per Morten Ekerhovd kommentere innholdet i brevet.

Les hele Riksantikvarens svar her.

– Men Riksantikvaren sitt brev gir tydelege signaler om hvor viktig omsynet til den historiske byen og Bryggen er, sier han.

Brevet er sprengstoff. Ledende politikere, som Dag Skansen, har tidligere sagt at det vernemyndighetene kommer frem til vil være helt vesentlig for hva politikerne faller ned på.Tirsdag har han så vidt fått sett på brevet.

– Dette kan være avgjørende ja, men jeg må først få tid til å studere brevet litt bedre, og finne ut hva det innebærer egentlig, sier Skansen.

Stridsspørsmålet er: Bybanen over Bryggen, eller Bybane i tunnel ut av sentrum. I brevet skriver Riksantikvaren at de ber fylket om å fremme innsigelse til en Bybane over Bryggen. Med andre ord: Stopp.

– Av det jeg har sett til nå, er det kanskje en litt utydelig argumentasjon for å konkludere med at fylket skal si nei. Blant annet argumenteres det med biltrafikken, så vi må få klarhet i hva som ligger i formuleringene. Er det biltrafikken, eller er det Bybanen som er problemet, sier Skansen.

Her er de viktigste grunnene til at Riksantikvaren sier nei:

Det kommer uakseptabelt nært Hanseatisk museum og Finnegården.

Byggingen av en tunnel fra Sandbrogaten til Sjøgaten vil innebære en uakseptabel konflikt med de viktigeste kulturlagene i Bergen.

En Bybane med master, banelegeme og togsett på mer enn 40 meter vil innebære en større barrierevirkning for et kulturmiljlø av nasjonal og internasjonal verdi. Særlig ettersom det vil komme flere avganger i fremtiden.

Bilene vil måtte kjøre over Øvregaten og Vetrlidsallmenningen til Sandviken. Det vil ødelegge for kulturmiljøet ved Mariakirken, mener Riksantikvaren.

Riksantikvaren mener at tunnellalternativene er langt bedre - det dreier seg om to forskjellige alternativer.

Alt 2Aa: Tunnel under sentrum med holdeplass i Christies gate, Vetrlidsallmenningen og Krohnengen.

Alt 2Ab: Kaigaten, tunnel fra Peter Motzfeldts gate og ellers som 2Aa.

– Vi mener at alternativ 2Ab er bedre enn 2Aa fordi underjordisk holdeplass i Christies gate vil føre til et stort inngrep i kulturlag, i tillegg til at alternativ 2Aa går nærmere Domkirken enn alternativ 2Ab.

Alle alternativene innebærer konflikter med kulturminner, sier Riksantikvaren.

– Men i samarbeid med utbygger kan en få til løsninger som kan aksepteres, står det i brevet.

KRITISK TIL KONSEKVENSUTREDNINGEN

Riksantikvaren mener at konsekvensutredningen som sådan ikke er god nok.

– I oppsummeringen av kulturminner og kulturmiljø er det tatt utgangspunkt i konsekvensene for hver enkelt gate (...). Vi er ikke enig i vurderingen av konsekvens for Bryggen, og dermed ikke i den samlede vurderingen av dette alternativet. Vi godkjenner ikke konsekvensutredningen da den ikke har gjort rede for konsekvensene av tiltaket godt nok, skriver avdelingsdirektør Marit Huse i uttalelsen.

– VELDIG GLAD FOR STØTTEN

Eiler Macody Lund er fraksjonsleder for Frp i byutviklingssaker i bystyret, og det er i denne salen det skal avgjøres hvordan Bybanene skal gå til Åsane.

Allerede i mars varslet Lund at det ville være totalt uaktuelt for ham og Frp å la Bybanen gå over Bryggen.

– Både undertegnede og partiet som har kjempet for tunnelalternativet siden i fjor høst, er veldig glad for støtten fra Riksantikvaren. Det viser at de vurderingene som Frp gjorde om alternativene fremdeles holder mål, sier Lund.

Han tror dette vil ha en effekt for den endelige avgjørelsen om hvor Bybanen skal gå.

– Det vil jeg formode. Riksantikvaren sier klart at Bryggen som verdensarv kan bli satt i fare, og det ville vært en tragedie både for Bergen og Bryggen, sier Lund.

VIL IKKE SETTE VERDENSARVSTATUS I FARE

Arbeiderpartiets gruppeleder Harald Schjelderup sier partiet ikke har konkludert, men at de ikke er villig til å sette Bryggens verdensarvstatus i fare.

– Dette kan bety at Bryggenalternativet faller bort og at vi etterhvert må konsentrere oss om de ulike tunnelalternativene, sier Schjelderup.

– VIKTIG INSPILL

Byutviklingsbyråd Filip Rygg karakteriserer brevet som viktig, men vil ikke konkludere med noe.

– Dette er et av flere viktige høringsinnspill, som selvfølgelig må leses mer nøye enn det vi har rukket til nå. Når det etterhvert vil komme en innstilling, vil rådene fra fylket være svært viktig. Riksantikvaren sender dette brevet til dem, og de vil komme med et endelig høringsinnspill, sier Rygg.

Han sier saken har vært vanskelig, men morsom å jobbe med.

– Vi har fått 150 høringsinnspill, og det vil bli gjort en fullstendig vurdering av alt. Det har vært et enormt engasjement, og en fantastisk høringsprosess så langt. Vi skal bygge bane til Åsane, som er en stor by i norsk målestokk. Klart det skal være vanskelig, sier Rygg.